Ramaphosa sal DA-vraag oor VBS Bank moet beantwoordPres. Cyril Ramaphosa (Foto; David Ritchie/ANA) Die parlement het by monde van die adjunkspeaker van die Nasionale Vergadering, Lechesa Tsenoli, ingestem dat die DA-leier, Mmusi Maimane, vir pres. Cyril Ramaphosa kan ondervra oor die ineenstorting van VBS Bank. Dit volg nadat Maimane se versoek om ŉ ekstra vraag te vra wanneer presidensiële vraetyd weer op 6 November aan die beurt kom, toegestaan is. Maimane gaan vir Ramaphosa vra wanneer hy van die gemors by VBS Bank bewus geword het, en wat hy daaraan gedoen het. Dit volg op beriggewing verlede naweek in die Sondagkoerant City Press dat ŉ aandeelhouer in VBS Bank reeds maande voor die bank se ineenstorting – terwyl Ramaphosa nog oudpres. Jacob Zuma se adjunk was – vir Ramaphosa ingelig het oor die probleme by die bank en dat Ramaphosa gesê het hy sal ingryp, maar toe niks gedoen het nie. Ramaphosa ontken die aantygings in die berigte ten sterkste. Maimane het uitgewys dat dit ŉ oortreding van die Wet op die Bestryding van Korrupsie en Korrupte Aktiwiteite is om kennis of die redelike vermoede van korrupte aktiwiteite te ignoreer. Intussen het die ANC in ŉ onverwagse wending ŉ volle parlementêre debat oor die ineenstorting van die VBS Bank aangevra. Dit volg op ŉ ANC-koukusvergadering Donderdagoggend. “Die ANC meen dis gepas om hierdie kwessie van openbare belang, wat ernstige gevolge inhou vir kwesbare mense wat hul swaar verdiende spaargeld in VBS Bank belê het, die onderwerp van ŉ parlementêre debat te maak. Ons standpunt is dat enigeen wat ŉ oortreding begaan het, vervolg moet word,” het Nonceba Mhlauli, ANC-koukuswoordvoerder, gesê. “Ons wil voorts die standpunt van ons organisasie benadruk dat enige ANC-leiers of ANC-lede wat deur die verslag van die Reserwebank daarvan beskuldig word dat hulle iets verkeerds gedoen het, voor die ANC se integriteitskommissie moet verskyn.” Die debat sal Dinsdag om 14:00 in die Nasionale Vergadering in die parlementsgebou te Kaapstad plaasvind.